Hoe om in jou laaste dae by 'n werk grense te stel sonder om brûe te verbrand - Solidariteit Wêreld LoopbaanSolidariteit Wêreld Loopbaan
Tuis › Artikels › Hoe om in jou laaste dae by 'n werk grense te stel sonder om brûe te verbrand
Om 'n loopbaan te bou beteken dat die meeste van ons iewers langs die pad uit 'n pos sal bedank. Die potensiaal vir 'n vars begin en nuwe uitdagings is baie opwindend! Vir baie beroepslui kan die oorgang egter gevul wees met 'n skuldgevoel en onsekerheid.
Oorpresteerders voel dikwels dat hulle hulle span hoog en droog laat wanneer hulle bedank, sê Melody Wilding, skrywer van Trust Yourself: Stop Overthinking and Channel Your Emotions for Success at Work.
Om te vergoed is hulle geneig om 'n onrealistiese werklading te aanvaar en onvermoeid te werk om los drade vas te knoop. Op die ou einde sprei hulle hulself te dun – soms deur meer te belowe en minder te lewer, wat die span onopsetlik in 'n groter dilemma laat.
"Boonop het ek al baie beroepslui gesien wat aanbied om te help ná hulle laaste dag, en dan uiteindelik geïrriteerd en wrewelrig voel wanneer versoeke van hulle vorige werkgewer in hulle inboks beland!" waarsku Wilding.
Wilding stel strategieë voor om limiete te plaas op te veel werk wanneer jy met een voet by die deur uit staan terwyl jy uitsette tydens die oorgang navigeer:
Verkoop jou weggaan as 'n gesonde skuif vir almal
Om 'n langdienstoekenning te verdien mag dalk nie outomaties beteken dat jy tot die maatskappy bygedra het nie. Om vir jare dieselfde pos te beklee (en selfs in dieselfde organisasie) is nie noodwendig 'n teken van lojaliteit nie. Om te lank staties te bly kan in der waarheid jou groei sowel as die groei van jou maatskappy smoor. Beide jy en die besigheid moet julle vlerke sprei. Beskou jou verandering as 'n natuurlike stap in die vordering van jou loopbaan. Wilding sê: "Dis nie 'n aanklag op jou toewyding en karakter nie. Jy groei, jy verlaat nie die skip nie."
Ontwikkel 'n plan om te vereenvoudig
Uit 'n praktiese oogpunt, kyk na die projekte tans op jou bord. Sodra jy weet jy gaan weg, bepaal die mees kritieke take wat jy voor dan moet voltooi. Werk dan agteruit vanaf jou laaste dag om mylpale te definieer. Jy kan nie alles baas raak in die tyd wat jy oor het nie, so prioritiseer impak en om jou werk in 'n stabiele toestand te laat waar dit oorgeneem kan word. Dit mag beteken dat jy die breedte of diepte van sommige take wat voltooi moet word, moet vereenvoudig om hulle meer haalbaar te maak.
Trek 'n omvattende oorhandigingsdokument op
Beskerm jou tyd en vermy ontydige onderbrekings in jou nuwe werk deur 'n oorgangsplan vir jou plaasvervanger te skep. Trek 'n in-diepte oorgangsdokument op wat jou huidige projekte, opkomende spertye en spesifieke inligting oor die kliënt sorgvuldig uiteensit. Maak video's wat prosesse dokumenteer en maak tyd om standaard bedryfsprosedures vir kritieke werkvloei te skryf. Om jou werk in detail te beskryf sal buitensporige aansprake later op jy tyd verhoed deur jou plaasvervanger van 'n verwysingsbiblioteek van opleidingsmateriaal te voorsien.
Nou is jy gereed!
Met al hierdie strategieë in plek het jy jouself nou bemagtig om nuwe versoeke na iemand anders te verwys, of hulle – beleefd – van die hand te wys. In plaas daarvan om 'n taak aan te pak om dit van jou lysie af te kry, bied aan om wie ook al die projek gaan oorneem op te lei. Nie alleen stel hierdie benadering 'n grens nie, maar dit stel jou kollegas ook in staat om in jou afwesigheid eienaarskap te neem en selfonderhoudend te word.
Sommige kollegas mag egter dalk nie jou (diplomatiese) boodskap begryp nie, en daar mag gevalle wees waar jy vir 'n versoek moet 'nee' sê. Wilding stel 'n paar frases voor om in so 'n geval te oorweeg:
Ongelukkig is dit nie iets wat ek kan aanpak met my laaste dag om die draai nie.
Ek moet nee sê, want ek sal nie hier wees om dit deur te voer nie.
Ek waardeer dat jy aan my dink. Terselfdertyd sal ek moet verby gaan omdat ek my huidige verpligtinge moet voltooi.
Moenie brûe verbrand nie en bied aan om met jou span in verbinding te bly, maar wees versigtig om nie 'n ope aanbod te maak om ná jou laaste dag by die maatskappy beskikbaar te wees om raad of hulp te gee nie. Om nou en dan 'n vraag te beantwoord is verstaanbaar, maar jy kan nie onbepaald beskikbaar wees nie. As die versoeke lank daarna nog voortduur, sal jy dalk 'n finale nota moet stuur om te verduidelik dat jy nie sal reageer nie omdat jy op jou huidige rol fokus – en wens hulle alles van die beste toe.